Udviklingsminister Flemming Møller Mortensen (S) måtte tirsdag søge dækning i en kælder, da luftalarmen lød under et møde i Lviv i det vestlige Ukraine. - Et kort indblik i den hverdag, som ukrainerne har måttet vænne sig til her i Lviv de sidste syv uger, skriver han på Twitter, hvor han også deler billeder fra kælderen, hvor mange mennesker er stimlet sammen. Ifølge ministeren varede det 10 minutter, før de kunne forlade kælderen igen og vende tilbage til deres møde. Møder i Ukraine Udviklingsministeren ankom i dag til Lviv for at "udtrykke solidaritet med Ukraine og det ukrainske folk og anerkende den kæmpe indsats, som både byen og regionen yder for de mange internt fordrevne" i landet, fortæller han selv på Twitter. Dagens første møde var med guvernøren for Lviv-regionen, Maksym Kozytskyi, der ifølge Flemming Møller Mortensen takkede for den internationale hjælp, det internationale sammenhold og de danske virksomheder, der bliver i Ukraine og skaber jobs for ukrainerne. Det var dette møde, der blev afbrudt af en luftalarm. Senere skal han mødes med Lvivs borgmester, Andriy Sadovy, FN's flygtningeorganisation UNHCR og et modtagecenter for internt fordrevne flygtninge. Besøgte Polen mandag Flemming Møller Mortensen er den første danske minister, der besøger Ukraine efter krigens udbrud. Turen begyndte mandag, hvor ministeren rejste til den polske hovedstad Warsawa. Her besøgte han blandt andet viceudviklingsministeren for Polen, Pawel Jablonski, for at se, hvordan Danmark kan hjælpe landet, der modtager klart flest ukrainske flygtninge.

Referat:
For første gang siden den russiske invasion af Ukraine besøger en dansk minister landet.